Jēkabpilī, 28.05.2024

**Pārskats par darbnīcas jaunbūves Nameja ielā 101, Jēkabpilī būvniecības ieceres**

**publiskās apspriešanas rezultātiem**

Tatjanas Bondarenko (turpmāk – Ierosinātājs) ierosinātā būvniecības iecere paredz uzbūvēt skārdnieku darbnīcas ēku zemes vienībā ar kad.Nr.56010022673 Nameja ielā 101, Jēkabpilī (turpmāk – Būvniecības iecere).

Zemes vienība atrodas Ierosinātāja īpašumā un ir nekustamā īpašuma, kas ierakstīts Jēkabpils pilsētas zemesgrāmatas nodalījumā Nr.100000118657 sastāvdaļa.

Būvniecības ieceres tehniski ekonomiskie radītāji:

|  |  |
| --- | --- |
| Zemesgabalu kopējā platība | 3960,0 kv.m. |
| Apbūves laukums | 193,5 kv.m. |
| Kopējā platība | 228,3 kv.m. |
| Būvtilpums | 830,0 kub.m. |
| Augstums | 6,5 m |
| Būves lietošanas veida kods | 1251 |

Atbilstoši spēkā esošajiem 20.06.2019. Jēkabpils pilsētas pašvaldības saistošajiem noteikumiem Nr.10 “Jēkabpils pilsētas Teritorijas plānojuma 2019.-2030. gadam grafiskā daļa un teritorijas izmantošanas un apbūves noteikumi” Būvniecības iecerē paredzētais objekts atradīsies funkcionālājā zonā “Savrupmāju apbūves teritorija (DzS1)” (turpmāk Teritorijas plānojums), kas noteikta, lai nodrošinātu mājokļa funkciju savrupam dzīvesveidam, paredzot atbilstošu infrastruktūru, un kuras galvenais izmantošanas veids ir savrupmāju apbūve, bet kā papildizmantošana ir atļauta limitēta komerciāla un nekomerciāla publiskā apbūve, kas nepieciešama pakalpojumu nodrošināšanai mājokļa tuvumā. Saskaņā ar Teritorijas plānojuma 213.punktu zemes vienībās, kas robežojas ar maģistrālajām ielām (B un C kategorijas ielām), veicot būvniecības ieceres publisko apspriešanu iespējamas JC2 funkcionālajā zonā atļautās izmantošanas. Līdz ar to Nameja ielas (C kategorija) teritorijas papildizmantošana “Vieglās rūpniecības uzņēmumu apbūve (13001):rūpniecības uzņēmumu apbūve, kas nerada būtisku ietekmi uz vidi” pieļaujama veicot būvniecības ieceres publisko apspriešanu.

Izskatot Būvniecības ieceri skārdnieku darbnīcas jaunai būvniecībai, Jēkabpils novada būvvalde (turpmāk – Būvvalde), pamatojoties uz Būvniecības likuma 14.panta trešās daļas 1.punktu 09.04.2024. pieņēma Lēmumu Nr. BIS-BV-5.64-2024-13 par nepieciešamību Būvniecības iecerei organizēt publiskās apspriešanas procedūru.

Ierosinātājs iesniedza Būvniecības ieceres publiskās apspriešanas materiālus 09.04.2024. un Būvvalde 16.04.2024. pieņēma Lēmumu Nr. BIS-BV-5.65-2024-9 par publiskās apspriešanas uzsākšanu.

Būvniecības ieceres publiskā apspriešana tika organizēta saskaņā ar 28.10.2014. Ministru kabineta noteikumu Nr.671 “Būvniecības ieceres publiskās apspriešanas kārtība” noteikto kārtību.

Ar paziņojumu par Būvniecības ieceres publiskās apspriešanas uzsākšanu un publiskās apspriešanas materiāliem no 22.04.2024. līdz 23.05.2024. varēja iepazīties Būvvaldē, 13.kabinetā, Jaunajā ielā 31C, Jēkabpilī. Elektroniski pieejamā informācija tika publicēta Jēkabpils novada pašvaldības mājaslapā [www.jekabpils.lv](http://www.jekabpils.lv/lv/sabiedriba/sabiedribas-lidzdaliba/sabiedriskas-apspriesanas/pazinojums-par-kaltes-konteinera-novietosana-buvniecibas-ieceres-publisko-apspriesanu-mezrupnieku) sadaļā “Jaunumi” un Būvniecības informācijas sistēmā <https://bis.gov.lv/bisp/lv/planned_constructions>.

Būvniecības ieceres teritorijā no 22.04.2024. līdz 23.05.2024. tika izvietota būvtāfele ar informāciju par Būvniecības ieceri un par publiskās apspriešanas norises vietu, laiku, prezentāciju un atsauksmju iesniegšanas kārtību.

Būvniecības publiskā apspriešana notika no 22.04.2024. līdz 23.05.2024.

Būvniecības ieceres publiskās apspriešanas prezentācija notika 02.05.2024. plkst.17:30 teritorijā pie plānotās ēkas, Nameja ielā 101, Jēkabpilī.

Prezentācijā piedalījās:

* Ierosinātāja un divas Ierosinātājas atbalsta personas;
* Būvvaldes arhitekte Laura Čakša;
* tuvāko ielu iedzīvotāji

Ierosinātājas atbalsta persona klātesošās tuvējo Biržu un Sila ielu iedzīvotājus informēja par to, kāda veida darbība paredzēta plānotajā ēkā, ka tā neradīs trokšņus, putekļus un palielinātu transporta plūsmu. Iedzīvotāji saņēma atbildes uz jautājumiem un viņiem nebija iebildumu par Būvniecības ieceri.

Par Būvniecības ieceri publiskās apspriešanas laikā no 22.04.2024. līdz 23.04.2024. nav saņemtas anketas no mikrorajona iedzīvotājiem ar iebildumiem vai komentāriem par Būvniecības ieceri.

**Būvvaldes rīcībā nav viedokļu, kuros būtu iebildumi pret Būvniecības ieceri .**

**Ierosinātāja viedoklis par Būvniecības ieceri:**

1. Tiks nodrošināti skārdnieka pakalpojumi ģimenes īpašumā esošā būvē, kas jau sākotnēji paredzēta konkrētajai darbībai (līdz šim strādāja nomātās, ne pilnībā piemērotās telpās);
2. tiks radīti daudz labāki apstākļi klientiem (plašākas telpas, ērta piebraukšana un liels stāvlaukums teritorijā).

**Lai, īstenojot Būvniecības ieceri, netiktu aizskartas apkārtējo iedzīvotāju tiesības vai intereses, Ierosinātāja izteica šādu priekšlikumu:** Auto stāvlaukums apmeklētājiem tiks ierīkots Nameja ielā 101, Jēkabpilī, neapgrūtinot pilsētas transporta un iedzīvotāju pārvietošanos pa Nameja ielu Jēkabpilī.